ЗАСЕДАНИЕ НА СЪВЕТА ЗА ЗАЩИТА НА ИНТЕЛЕКТУАЛНАТА СОБСТВЕНОСТ – М. НОЕМВРИ 2010 Г.
Дневен ред на заседанието:

1. Актуализиране и изготвяне на нов План за действие

2. Други    
Присъстваха:

1. Димитър Дерелиев – заместник-министър на културата

2. Георги Дамянов – директор на Дирекция „АПСП”, МК

3. Катерина Пашова – нач. отдел на дирекция „АПСП”, МК

4. Георги Саракинов

5. Данко Тонев – иконом.. специалист, Посолство на САЩ
6. Григори Динев – държ. експерт, МИЕТ

7. Сашо Севов – председател, БВА

8. Невен Дилков – председател на УС на СЕК

9.Велислава Димитрова – изп. директор, БУЛАКТ

10. Асен Генов – Електронна граница

11. Диляна Кирковска – гл. експерт, СЕМ

12. Васил Павлов – адвокат

13. Велизар Соколов – АРСИС / BSA

14. Ина Килева – БАМП

15. Илона Кръстенякова – прокурор, ВКП

16. Гриша Камбуров – АБРО
17. Румяна Ганчева – държ. експерт, КЗК

18. Веселин Тодоров – председател УС на Асоциация „Българска книга”
19. Мая Василева – изп. директор, АТП

20. Петя Апотолева – ст. екперт към „ДАПСП”, МК 

     Заседанието на СЗИС беше открито в 14.00 ч. от зам.-министър Димитър Дерелиев. След като запозна присъстващите с дневния ред, г-н Дерелиев съобщи за две предложения, направени от: Министерство на транспорта, информационните технологии и съобщенията /МТИТС/, подписано от зам.-министър Русинов и от Сдружението за електронни комуникации. Г-н Дерелиев обясни, че двете предложения са били направени в последния момент преди започване на заседанието и апелира да бъдат включени в дневния му ред. След това зам.-министърът даде думата на присъстващите за коментари, предложения и допълнения по предварително изготвения за обсъждане План за действие.
     Първи взе думата г-н Сашо Севов. Според него в частта интернет-пиратство новият План за действие принципно не се различава от стария. В изказването си г-н Севов засегна въпросите, отнасящи се до чл. 251 от ЗЕС. Според него предвидените, но отпаднали предложения за промени, трябва отново да се инициират, като СЗИС ги подкрепи при дебатите в Парламента. По-нататък г-н Сашо Севов предложи съответните мерки да се включат в допълнителните и заключителни разпоредби на ЗИД на ЗАПСП, предварително да се обсъдят, както и да не се изчаква предвиденият законов срок. Г-н Севов предложи и административни мерки, отнасящи се до доставчиците на интернет. Според него с тяхна помощ би могло бързо и ефикасно да се реши проблемът с пиратството. Г-н Севов смята, че доставчиците на интернет трябва да могат да преустановяват достъпа до определени сайтове. По-нататък в изказването си той предложи и създаването на регулация на разпространението на филми през интернет така, както е предвидено в Закона за филмовата индустрия /ЗФИ/. Според думите му това би облекчило проблемите с констатирането на нарушения. Г-н Севов категорично заяви, че тези мерки трябва да бъдат включени приоритетно в Плана за действие, като обясни, че това би дало възможност от 1 януари около 30% от пиратския пазар да бъде законен. Преди да завърши изказването си, г-н Севов информира присъстващите, че видеотеките у нас в момента са едва около 50-60 и отправи предупреждение, че ако не се вземат мерки, България ще е първата страна, в която видеопазарът ще изчезне.
     Г-н Дерелиев обобщи направените предложения от г-н Севов и посочи, че трябва МК да изработи няколко ЗИД-а, които да бъдат внесени в НС от МС. Той обясни, че това би могло да се осъществи при работа по отделните закони.
     След г-н Дерелиев г-н Дамянов изрази мнение, че моментът за промени по чл. 251 по ЗЕС не е подходящ. По-нататък той припомни, че представителят на МТИТС е изразил готовност за съставяне на работна група по предложените промени в ЗЕТ, която да включва представители на ведомството, както и на гражданския сектор. От думите му стана ясно, че тази работна група може да бъде свикана до края на годината. Относно т.1.3 г-н Дамянов каза, че тя може да бъде оставена за доразглеждане. 
     Г-н Велизар Соколов прикани СЗИС да прояви повече реализъм относно т.1.1, тъй като дебатите по чл. 251 на ЗЕС в НС не са били водени в правилна посока, т.е. в помощ на разследването на тези престъпления. Също така г-н Соколов предложи т.1.1 да не бъде заличена, а да бъде оставена като постоянна. Той смята, че е загуба на административен ресурс създаването на работна група по ЗЕТ, която да работи само върху два текста и предложи осъществяването на работна среща, на която МТИТС да изрази своята политическа воля за поддържането на текста, а самото министерство да излезе със законодателна инициатива за промяна само на 3 текста. Относно административните мерки г-н Соколов каза, че предложенията на Министерски съвет, минали през Комисията по култура са на лице, но за жалост едно от основните средства за превантивна дейност не присъства, а именно – това, отнасящо се до трети лица - доставчиците, които осъществяват свързаност. Според г-н Соколов в законопроекта трябва да се прибави още една алинея, за която  да се разчита на подкрепата на Съвета и на МК. По първа точка, според него, нещата са значително по-прости и биха могли да се случат в едно обозримо бъдеще.
     След г-н Соколов взеха думата г-жа Димитрова и г-н Камбуров. Г-жа Димитрова предложи сроковете за формиране на работната група да бъдат съкратени, а г-н Камбуров направи кратка оценка на моментното състояние на ЗЕС и на ЗЕТ.
     Последва изказване на г-н Невен Дилков, който изрази мнение, че в интернет услугите става дума само за пренасяне на информация от точка до точка. Според него това е процес, който не би следвало да бъде контролиран. Г-н Дилков каза, че за да се спре едно престъпление, трябва да се въздейства върху субекта на престъплението, т.е. върху този, който го извършва, а ограничаването на достъпа до даден сайт е въздействие върху потребителя и това не е правилно.
     Веднага след изказването му г-н Соколов цитира текст от Директивата, въведен в ЗЕТ. Той изрази задоволството си от вече съществуващия диалог между правоимащи и доставчици и каза, че решаването на даден проблем не би трябвало да е сведен само до използването на радикални мерки. Г-н Соколов обясни, че представителите на сектора, които създават съдържание, искат предпоставки, за да могат да разчитат на сътрудничеството на доставчиците, а не да се води борба, т.е. да може да се създаде пространство, където отсъстващите в законите разпоредби да могат да намерят място в споразумение между двете страни. Г-н Велизар Соколов обясни и механизма на формирането на престъплението при сваляне на нелегално съдържание, което според него е свързано с чисто икономически интереси.
     Г-н Камбуров предложи създаването на работна група, която да следи изпълнението на Плана за действие, както и  за получаването на документи и предложения по него.
     Г-н Дамянов информира присъстващите за лицата, представляващи институциите по  конкретни интересуващи ги въпроси. 

     Представителят на СЕК предложи да се създаде регистър, в който носителите на права да регистрират своите произведения. 
     Г-н Генов постави на вниманието на Съвета въпрос за участие в него и на представители на потребителите на интернет услуги.
     Г-жа Килева изрази своето несъгласие към това предложение и заяви, че така ще се стигне до абсурдната ситуация в Съвета да участват и представители на пиратския сектор. Относно работата на работната група г-жа Килева поиска тя да анализира и да систематизира вече изготвените предложения.
     В тази връзка г-н Соколов предложи съществуващите нерешени проблема да бъдат предмет на оперативно последователно разглеждане от страна на Съвета. Според него СЗИС би трябвало да гласува и одобри духа на Плана  за действие.
     Г-н Дерелиев предложи срещата с доставчиците да бъде посветена на т.1 от Плана за действие. Според него, за да има конкретни резултати, тя трябва да се проведе в оперативен порядък между двете страни, без намесата на институциите.
     Г-н Велизар Соколов счете, че точка първа от Плана за действие е приоритетна и по нея трябва да бъдат проведени всички консултации, срещи и разговори, след което на следващото заседание на Съвета работната група да излезе с вече конкретни предложения.
     Г-н Дерелиев поднесе на присъстващите информация за инициатива на Световната организация по интелектуална собственост /СОИС/ съвместно с МК за създаване на Национална стратегия за развитие на културните индустрии в България, като ги прикани да посетят сайта по интелектуална собственост, поддържан от УНСС.

     Г-н Веселин Тодоров съобщи, че има конкретни предложения към Плана за работата на Съвета, които каза, че ще представи при следващо заседание.
     След това последно предложение г-н Дерелиев закри редовното заседание на СЗИС.

